RESOLUCIÓN do 7 de marzo de 2007, da Dirección Xeral de Xustiza, de convocatoria de bolsas de reserva de funcionarios interinos dos corpos xerais ao servizo da Administración de xustiza en Galicia.
CONSELLERÍA DE PRESIDENCIA, ADMINISTRACIÓNS PÚBLICAS E XUSTIZA — III. OUTRAS DISPOSICIÓNS — 20/03/2007

A Lei orgánica do poder xudicial, modificada pola Lei orgánica 19/2003, do 23 de decembro, establece
que os órganos competentes das comunidades autónomas que recibisen os traspasos de medios persoais para o funcionamento da Administración de xustiza, poderán nomear funcionarios interinos, por necesidades do servizo, cando non sexa posible, coa urxencia exixida polas circunstancias, a prestación de servizos por funcionario de carreira, de acordo cos criterios obxectivos que se fixen por disposición da comunidade autónoma.
Polo Real decreto 2397/1996, do 22 de novembro, traspasáronse á Comunidade Autónoma de Galicia as funcións e servizos en materia de medios persoais ao servizo da Administración de xustiza, funcións que foron asumidas por Decreto 438/1996 da Xunta de Galicia, e asignadas a esta consellería.
A selección e nomeamento de interinos para cubrir postos de funcionarios nos corpos xerais ao servizo da Administración de xustiza en Galicia está actualmente regulada por orde da Consellería de Xustiza, Interior e Administración Local do 4 de febreiro de 2004. Esta regulación precisa de certas modificacións para adaptala aos cambios normativos introducidos pola aprobación do Regulamento de ingreso, provisión de postos de traballo e promoción profesional do persoal ao servizo da Administración de xustiza, aprobado por Real decreto 1451/2005, do 7 de decembro, e tamén pola aprobación da estrutura orgánica da Consellería de Presidencia, Administracións Públicas e Xustiza, establecida polo Decreto 578/2005. Esta necesidade de modificación aconsella aproveitar a ocasión para introducir outras reformas en certos aspectos do sistema orientadas a acadar unha maior axilidade e calidade da xestión na materia. Reformas que requiran un tempo de reflexión e estudo para a confección do proxecto
normativo, de negociación coas organizacións sindicais e para a tramitación dos informes que deben emitir outros órganos, en particular, o informe do Consello Xeral do Poder Xudicial.
Porén, algunha das bolsas convocadas por Resolución do 4 de febreiro de 2004 e aprobadas por Resolución do 15 de febreiro de 2005 están actualmente esgotadas porque todos os seus integrantes están traballando, o que está a producir unha importante disfunción no funcionamento do sistema de xestión de interinos. Esta circunstancia require a adopción de solucións urxentes con carácter transitorio, mentres se tramita a reforma da orde de selección de interinos anteriormente mencionada. Estas medidas de carácter urxente deben ser, por unha banda, o aumento do número de integrantes das bolsas motivado pola creación de novas unidades e servizos -e a conseguinte variación do número de efectivos- e, por outra, a convocatoria dos postos vacantes nas bolsas de reserva para completalas e amplialas.
Con base no anteriormente exposto, e en aplicación das funcións que corresponden a este centro directivo segundo o Decreto 578/2005, do 29 de decembro, polo que se aproba a estrutura orgánica da Consellería de Presidencia, Administracións Públicas e Xustiza,
DISPOÑO:
1. Para desempeñar postos de funcionarios dos corpos de xestión procesual e administrativa, tramitación procesual e administrativa e auxilio xudicial vacantes ou desocupados temporalmente nos órganos da Administración de xustiza en Galicia, convócase proceso de ampliación e cobertura de vacantes nas seguintes bolsas de reserva de interinos:
a) Provincia da Coruña, bolsas de reserva e postos convocados:
Xestores procesuais e administrativos: 20 postos.
Tramitadores procesuais e administrativos: 36 postos.
Auxilio xudicial: 14 postos.
b) Provincia de Lugo, bolsas de reserva e postos convocados:
Xestores procesuais e administrativos: 4 postos.
Tramitadores procesuais e administrativos: 3 postos.
Auxilio xudicial: 7 postos.
c) Provincia de Ourense, bolsas de reserva e postos convocados:
Xestores procesuais e administrativos: 10 postos.
Tramitadores procesuais e administrativos: 3 postos.
Auxilio xudicial: 6 postos.
d) Provincia de Pontevedra, bolsas de reserva e postos convocados:
Xestores procesuais e administrativos: 20 postos.
Tramitadores procesuais e administrativos: 16 postos.
Auxilio xudicial: 14 postos.
2. Esta convocatoria regúlase polo establecido na orde da Consellería de Xustiza, Interior e Administración Local do 4 de febreiro de 2004, sobre selección e nomeamento de interinos para cubrir postos de funcionarios dos corpos xerais ao servizo da Administración de xustiza en Galicia (DOG nº 31, do 13 de febreiro).
3. Os seleccionados pasarán a integrar ou, se é o caso, a completar as respectivas bolsas de reserva de interinos. No caso de que na bolsa de reserva de interinos quedasen integrantes dos seleccionados a través da resolución da Dirección Xeral de Xustiza do 15 de febreiro de 2005, o primeiro dos agora seleccionados situarase a continuación do último daqueles. Os integrantes destas bolsas de reserva serán chamados cando non existan candidatos dispoñibles na respectiva bolsa de traballo provincial.
4. Só se poderá estar incluído nunha das bolsas de reserva convocadas; se é o caso, o interesado deberá optar por unha bolsa de conformidade co previsto no artigo 12.3º da orde mencionada anteriormente.
5. Reservarase o 5 por cento dos postos de cada lista para persoas cun grao de minusvalidez recoñecido superior ao 33 por cento, sempre que acrediten a compatibilidade funcional co desempeño das tarefas propias dos funcionarios dos corpos mencionados no punto 1 desta resolución.
6. Os candidatos á inclusión nas bolsas de traballo deberán reunir, na data na que remate o prazo de presentación de instancias, as condicións xerais e específicas previstas nos artigos 7 e 8 da orde de
selección e nomeamento mencionada no punto 2 desta resolución. A valoración de méritos rexerase polo establecido no artigo 10 da devandita orde.
7. Non serán admitidos nesta convocatoria as persoas incluídas nas bolsas de traballo e reserva actualmente vixentes.
8. As solicitudes para a inclusión deberán formularse no modelo que figura no anexo I desta resolución. Coa solicitude, deberanse achegar os seguintes documentos:
a) Documento nacional de identidade vixente.
b) Certificado de empadroamento ou residencia cando non sexa coincidente co que figura no DNI.
c) Documento acreditativo de estar inscrito no servizo público competente como demandante de emprego ou para mellora de emprego.
d) Documentación académica acreditativa de estar en posesión da titulación prevista no artigo 8.1º da orde sobre selección e nomeamento anteriormente dita. No caso de titulacións obtidas no estranxeiro deberá achegarse a documentación que acredite a súa homologación.
e) No caso de persoas con discapacidade achegarase un certificado acreditativo do grao de minusvalidez, así como unha certificación de compatibilidade para o desempeño das funcións do corpo de funcionarios a que se refira a solicitude, expedido polo equipo de valoración de minusvalidez.
d) No caso de prestar con anterioridade servizos na Administración de xustiza como funcionario interino, farase constar na solicitude especificando o corpo, o órgano xudicial e os períodos de tempo. Só se terán en conta os períodos alegados na solicitude. Deberán acreditarse estes servizos, respecto dos prestados no ámbito desta comunidade autónoma, por medio da certificación do xefe do Servizo de Xestión Técnico Administrativa da Delegación Provincial de Presidencia, Administracións Públicas e Xustiza, e respecto dos prestados noutros ámbitos territoriais polo xerente territorial do Ministerio de Justicia ou órgano responsable da xestión de interinos das consellerías competentes en materia de xustiza. No seu defecto, poderá achegarse un certificado do fiscal xefe, do director do instituto ou do secretario xudicial dos órganos ou servizos onde se prestasen, ou ben copias das actas de toma de posesión e cesamento en cada un deles.
e) Se é o caso, certificación acreditativa da superación de exercicios nas últimas probas realizadas para o ingreso nos corpos de funcionarios da Administración de xustiza.
9. As solicitudes de inclusión nas bolsas de traballo presentaranse, no prazo de quince días naturais seguintes ao da súa publicación no Diario Oficial de Galicia, na delegación provincial da Consellería de Presidencia, Administracións Públicas e Xustiza.
A dita presentación poderá realizarse en calquera das formas previstas no artigo 38 da Lei de réxime xurídico das administracións públicas e do procedemento administrativo común.
As que se presenten nas oficinas de correos enviaranse por correo certificado, para o cal se presentarán nas oficinas de correos en sobre aberto co obxecto de ser datadas e seladas polo funcionario de correos antes de seren remitidas. Os solicitantes deberán remitir a solicitude que teña o selo da oficina de correos, sen que poidan admitirse as instancias que non cumpran este requisito pasado o prazo de presentación.
De conformidade co previsto no artigo 38.5º da Lei de réxime xurídico das administracións públicas e do procedemento administrativo común, a achega da documentación mencionada no punto 10 anterior poderase realizar presentando os orixinais na oficina de rexistro xunto cunha copia. A oficina de rexistro realizará o cotexo dos documentos e copias, comprobando a identidade dos seus contidos, devolverá os orixinais ao solicitante e unirá a copia, unha vez dilixenciada cun selo ou acreditación de compulsa.
11. As referencias ao suprimido Servizo de Xerencia contidas na Orde do 4 de febreiro de 2004 sobre selección e nomeamento de interinos entenderanse feitas aos servizos de Xestión Técnico Administrativa das delegacións provinciais de Presidencia, Administracións Públicas e Xustiza, que levarán a cabo o proceso de selección dos integrantes das bolsa coa participación prevista para a comisión paritaria de interinos no artigo 16 da devandita orde.
10. Prorrógase a vixencia das bolsas de traballo e reserva actuais ata a aprobación dunha nova regulación sobre selección ou nomeamento de interinos. Ben que, o número dos seus integrantes amplíase ata os seguintes máximos:
Corpo
A Coruña
Lugo
Ourense
Pontevedra
Bolsa de
traballo
Bolsa de
reserva
Bolsa de
traballo
Bolsa de
reserva
Bolsa de
traballo
Bolsa de
reserva
Bolsa de
traballo
Bolsa de
reserva
Xestores
32
20
8
8
8
8
26
20
Tramitadores
65
40
17
9
17
9
54
40
Auxilio xudicial
22
20
6
9
6
9
19
20
Santigo de Compostela, 7 de marzo de 2007.
Julio Ignacio Iglesias Redondo
Director xeral de Xustiza